b"\n_START_ARTICLE_\nSodoro ir Meno vyskupija\n_START_PARAGRAPH_\nSodoro ir Meno vyskupija\xc2\xa0\xe2\x80\x93 Anglijos ba\xc5\xbeny\xc4\x8dios diecezija Meno saloje. Prad\xc5\xbeioje vyskupijos teritorija buvo daug didesn\xc4\x97, dabar apima tik Meno sal\xc4\x85 ir gretimas saleles. \xc5\xa0iomis dienomis vyskupijos \xc4\xafstaigos yra Daglase, o katedra\xc2\xa0\xe2\x80\x93 Pyle.\n_START_SECTION_\nAnkstyvoji istorija\n_START_PARAGRAPH_\nNorvegijai pavaldi Sodoro vyskupija buvo \xc4\xafkurta 1154\xc2\xa0m., ji ap\xc4\x97m\xc4\x97 Hebridus ir kitas salas vakarin\xc4\x97je \xc5\xa0kotijos pakrant\xc4\x97je. \xc5\xa0i\xc5\xb3 sal\xc5\xb3 pavadinimas buvo sen. skand. Su\xc3\xb0reyjar (Sudreys ar 'Pietin\xc4\x97s salos'), prie\xc5\xa1pastatant sen. skand. Nor\xc3\xb0reyjar ('\xc5\xa0iaurin\xc4\x97s salos'), kurios ap\xc4\x97m\xc4\x97 Orknio ir \xc5\xa0etland\xc5\xb3 salas. Meno sala buvo laikoma Pietini\xc5\xb3 sal\xc5\xb3 dalimi. \xc5\xa0i vyskupija buvo pavaldi Trondheimo arkivyskupijai._NEWLINE_Norvegijai \xc5\xa1ios salos buvo pavald\xc5\xbeios iki 1266\xc2\xa0m., kai salos atiteko \xc5\xa0kotijai. 1334\xc2\xa0m. Meno sala buvo atskirta nuo \xc5\xa0kotijos ir atiteko Anglijos karaliams. Nuo tada sala buvo valdoma Meno lord\xc5\xb3 (1406\xe2\x80\x931736\xc2\xa0m.\xc2\xa0\xe2\x80\x93 Derbio erl\xc5\xb3, nuo 1736\xc2\xa0m.\xc2\xa0\xe2\x80\x93 Atholo hercog\xc5\xb3). 1765\xc2\xa0m. Meno lordyst\xc4\x99 atpirko Britanijos kar\xc5\xabna. Teis\xc4\x97 skirti Sodoro ir Meno vyskupus priklaus\xc4\x97 Meno lordui, ir net Meno sal\xc4\x85 i\xc5\xa1pirkus Britanijos kar\xc5\xabnai vyskupus ir toliau skyr\xc4\x97 Atholo hercogai iki 1828\xc2\xa0m., kai \xc5\xa1i teis\xc4\x97 irgi atiteko Britanijos monarchams._NEWLINE_Meno sala niekada nebuvo \xc4\xafjungta \xc4\xaf Anglijos karalyst\xc4\x99 arba Jungtin\xc4\x99 Karalyst\xc4\x99, ji yra Kar\xc5\xabnos valda. Kartu su likusia Anglijos ba\xc5\xbeny\xc4\x8dia Anglijos reformacijos laikais vyskupija, paliepus karaliui Henrikui VIII, atsiskyr\xc4\x97 nuo Romos katalik\xc5\xb3 ba\xc5\xbeny\xc4\x8dios. Vyskupas Thomas Stanley nepalaik\xc4\x97 \xc5\xa1i\xc5\xb3 reform\xc5\xb3, ypa\xc4\x8d jo vyskupijos perk\xc4\x97limo i\xc5\xa1 Kenterberio provincijos \xc4\xaf Jorko provincij\xc4\x85. Henrikas VIII pa\xc5\xa1alino j\xc4\xaf i\xc5\xa1 vyskupo pareig\xc5\xb3, kurias jis trumpam atgavo valdant Marijai I (\xc5\xa1i gr\xc4\x85\xc5\xbeino Stenliui vyskupyst\xc4\x99), bet buvo v\xc4\x97l pa\xc5\xa1alintas i\xc5\xa1 vyskup\xc5\xb3 valdant El\xc5\xbebietai I._NEWLINE_Kadangi Meno sala nebuvo Anglijos karalyst\xc4\x97s dalis, Anglijos Restauracijos metu, 1662\xc2\xa0m. Anglijos parlamento i\xc5\xa1leistas Vienodumo aktas (reguliav\xc4\x99s apeigas Anglijos ba\xc5\xbeny\xc4\x8dioje) neliet\xc4\x97 Meno salos, tuometinis vyskupas Thomas Wilson savo vyskupavimo metais (1697\xe2\x80\x931755\xc2\xa0m.) nevar\xc5\xbeomas \xc4\xafved\xc4\x97 apeigas menie\xc4\x8di\xc5\xb3 kalba.\n_START_SECTION_\nV\xc4\x97lesn\xc4\x97 istorija\n_START_PARAGRAPH_\nPirmoji Sodoro ir Meno vyskupijos katedra buvo \xc5\xa0v. Patriko saloje Pyle. XVIII a. \xc5\xa1i katedra buvo apleista, ir daug met\xc5\xb3 vyskupo koply\xc4\x8dia Bishopscourt\xe2\x80\x99e, netoli Kirk Michael kaimo veik\xc4\x97 kaip prokatedra (laikinoji katedra). Tai gotikinis statinys, perstatytas 1814\xc2\xa0m., po to v\xc4\x97l 1858\xc2\xa0m. Ji pa\xc5\xa1v\xc4\x99sta \xc5\xa1v. Nikolajui,_NEWLINE_1979\xc2\xa0m. Bishopscourt dvaras buvo parduotas, ir kitais metais \xc5\xa0v. \xc5\xbdermeno ba\xc5\xbeny\xc4\x8dia Pyle Tinvaldo aktu buvo pavadinta \xc5\xa0v. \xc5\xbdermeno katedrine ba\xc5\xbeny\xc4\x8dia (the Cathedral Church of St German)._NEWLINE_Kadangi Meno sala n\xc4\x97ra Jungtin\xc4\x97s Karalyst\xc4\x97s dalis, tod\xc4\x97l Sodoro ir Meno vyskupas n\xc4\x97ra dvasinis lordas ir n\xc4\x97ra Jungtin\xc4\x97s Karalyst\xc4\x97s Lord\xc5\xb3 R\xc5\xabm\xc5\xb3 narys. Ta\xc4\x8diau jis yra Meno salos \xc4\xaestatym\xc5\xb3 leid\xc5\xbeiamosios tarybos narys. \xc5\xa0is vyskupas yra skiriamas atsi\xc5\xbevelgiant \xc4\xaf Jungtin\xc4\x97s karalyst\xc4\x97s premjero nuomon\xc4\x99, nors \xc5\xa1is neturi daugiau jokios vald\xc5\xbeios Meno saloje."